Stampa t-test tal-qari ... Is-Sittax-il Ġimgħa taż-Żmien ta' Matul is-Sena Bniedem, huwa wriek x'inhu tajjeb u x'jistenna minnek il-Mulej. Qari mill-Ktieb tal-Profeta Mikea Isimgħu, mela, dan li jgħid il-Mulej: "Qum, iddefendi ruħek quddiem il-muntanji, ħalli l-għoljiet jisimgħu leħnek!" Isimgħu, muntanji, it-tilwima tal-Mulej, iftħu widnejkom, sisien l-art, għax din hi tilwima tal-Mulej mal-poplu tiegħu, ma' Iżrael għandu xi jgħid: "X'għamiltlek jiena, poplu tiegħi? Fiex dejjaqtek? Weġibni. Għax jien tellajtek mill-art tal-Eġittu, fdejtek minn dar il-jasar; jien bgħatt quddiemek 'il Mosè, lil Aron u 'l Mirjam". "Biex se nersaq quddiem il-Mulej, u nitbaxxa quddiem Alla l-Għoli? Se nersaq quddiemu b'sagrifiċċji tal-ħruq u b'għoġiela ta' sena? Il-Mulej se jogħġbuh l-eluf ta' mtaten, u l-għaxriet ta' eluf ta' widien ta' żejt? Se noffrilu 'l ibni l-kbir b'sagrifiċċju għad-dnub tiegħi? Se nagħtih l-ewwel wild tiegħi, il-frott ta' ħdani għal ħtijieti?" Bniedem, huwa wriek x'inhu tajjeb u x'jistenna minnek il-Mulej: li tagħmel dak li hu ġust, li tħobb u tkun ħanin, u li tkun umli fl-imġiba tiegħek ma' Alla tiegħek. Il-Kelma tal-Mulej R/. Irroddu ħajr lil Alla Salm 49 (50), 5-6.8-9.16bċ-17.21 u 23 R/. (23b): Min jimxi bis-sewwa nurih is-salvazzjoni ta' Alla "Iġimgħu 'l ħbiebi quddiemi, li għamlu patt miegħi bis-sagrifiċċju". U jħabbru s-smewwiet il-ġustizzja tiegħu, għaliex Alla nnifsu jagħmel il-ħaqq. R/. "Ma nċanfrekx għas-sagrifiċċji tiegħek; il-vittmi tiegħek maħruqa huma dejjem quddiemi. Ma neħtieġ ebda għoġol minn tiegħek, jew gidien mill-imrieħel tiegħek". R/. "Kif titkellem fuq il-kmandamenti tiegħi, u żżomm fuq xufftejk il-patt tiegħi, int, li tobgħod it-twiddib, u tixħet kliemi wara dahrek? R/. Dan int għamilt, u jien bqajt sieket; forsi ħsibt li jiena bħalek. Issa se nċanfrek, u dan kollu nqiegħed quddiemek. Min iroddli sagrifiċċju ta' radd il-ħajr, dan isebbaħni; lil min jimxi bis-sewwa nurih is-salvazzjoni ta' Alla". R/. AKKLAMAZZJONI QABEL L-EVANĠELJU ara Salm 94 (95), 8ab Illum la twebbsux qalbkom, iżda isimgħu leħen il-Mulej. EVANĠELJU Is-sultana tan-Nofsinhar għad tqum u teħodha kontra dan in-nisel. Qari mill-Evanġelju skont San Mattew F'dak iż-żmien, xi wħud mill-kittieba u l-Fariżej qabdu u qalu lil Ġesù: "Mgħallem, xtaqna kieku naraw sinjal mingħandek". Iżda hu weġibhom: "Sinjal iridu nisel ħażin u infidil! Imma ebda sinjal ma jingħatalu ħlief dak tal-profeta Ġona. Għax kif Ġona għamel tlitt ijiem u tlitt iljieli f'żaqq il-ħuta, hekk ukoll Bin il-bniedem għad jagħmel tlitt ijiem u tlitt iljieli fil-qalba tal-art. F'jum il-ħaqq, in-nies ta' Ninwè għad iqumu kontra dan in-nisel u jikkundannawh, għax huma nidmu wara l-predikazzjoni ta' Ġona; u araw hawn min hu aqwa minn Ġona hawnhekk! F'jum il-ħaqq, is-sultana tan-Nofsinhar għad tqum u teħodha kontra dan in-nisel u tikkundannah, għax hi ġiet mit-truf tal-art biex tisma' l-għerf ta' Salamun; u araw hawn min hu aqwa minn Salamun hawnhekk!" Il-Kelma tal-Mulej R/. Tifħir lilek Kristu
Qari tal-Quddies tat-Tnejn tas-XVI-il ġimgħa matul is-Sena